钦定古今图书集成/明伦汇编/人事典/第104卷 > 《扶风歌》刘琨
## 钦定古今图书集成/明伦汇编/人事典/第104卷 > 《扶风歌》刘琨

朝发广莫门，暮宿丹水山。左手弯《繁弱》，右手挥龙渊。
顾瞻望宫阙，俯仰御飞轩。据鞍长叹息，泪下如流泉。
系马长松下，发鞍高岳头。烈烈悲风起，泠泠涧水流。
挥手长相谢，哽咽不能言。浮云为我结，归鸟为我旋。
去家日已远，安知存与亡。慷慨穷林中，抱膝独摧藏。
麋鹿游我前，猿猴戏我侧。资粮既乏尽，薇蕨安可食。
揽辔命徒侣，吟啸绝岩中。君子道微矣，夫子固有穷。
惟昔李骞期，寄在匈奴庭。忠信反获罪，汉武不克明。
我欲竟此曲，此曲悲且长。弃置勿重陈，重陈令心伤。